[pic] | KOMISIA EURÓPSKYCH SPOLOČENSTIEV | Brusel, 18.7.2006 KOM(2006) 976 PRACOVNÝ DOKUMENT ÚTVAROV KOMISIE Návrh nariadenia Európskeho parlamentu a Rady o spoločných pravidlách prevádzky leteckých dopravných služieb v Európskom spoločenstve HODNOTENIE VPLYVU ZHRNUTIE {KOM(2006) 396 v konečnom znení }{SEK(2006) 943} OBSAH 1. Kontext a dôvody na akciu 3 2. Konzultácie zainteresovaných strán 4 3. Ciele 5 4. Možnosti politík 5 5. Sociálny, ekonomický a environmentálny vplyv navrhovaných opatrení 7 6. Porovnanie možností 8 1. KONTEXT A DÔVODY NA AKCIU Prijatím troch nariadení Rady – č. 2407/92, 2408/92 a 2409/92 – známych ako „tretí balík“ sa 23. júla 1992 dosiahla posledná fáza liberalizácie leteckej dopravy v Spoločenstve. Tretiemu balíku predchádzal „prvý balík“, ktorý bol prijatý v decembri 1987, a „druhý balík“ z júna 1990. Viac ako desať rokov po nadobudnutí účinnosti zohrával tretí balík svoju úlohu vo významnej miere, čím sa v Európe dosiahol neporovnateľný rozmach leteckej dopravy za prijateľné ceny. Napriek tomuto úspechu zápasí naďalej väčšina leteckých spoločností Spoločenstva s nadmernou kapacitou a fragmentáciou trhu. Cestujúci navyše nevyužívajú naplno výhody vnútorného trhu, pretože neexistuje žiadna cenová transparentnosť alebo dochádza k diskriminácii na základe krajiny pobytu. Nejednotné uplatňovanie tretieho balíka v členských štátoch a pokračujúce obmedzenia leteckých služieb v rámci Spoločenstva narúšajú rovnaké podmienky leteckých spoločností a obmedzujú hospodársku súťaž v niektorých častiach vnútorného trhu. Predpokladá sa, že ak nedôjde k zmene právnych predpisov, problémy vyplývajúce z nejednotného uplatňovania nariadení tretieho balíka budú pokračovať: - Ak nebudeme prísnejšie a jednotnejšie uplatňovať postupy udeľovania a rušenia prevádzkových licencií, budeme naďalej prispievať k vysokému percentu neúspešnosti subjektov, ktoré vstupujú na trh, pričom hrozí riziko možného zdržania cestujúcich. Nečinnosť v tejto oblasti spôsobí aj pretrvávanie súčasnej nerovnováhy medzi členskými štátmi, ktorá narúša hospodársku súťaž medzi leteckými dopravcami (nerovnaké podmienky). Navyše vzhľadom na často neistú finančnú situáciu mnohých nových leteckých spoločností zostáva sektor leteckej dopravy z hľadiska zamestnanosti naďalej nestabilný. - Napriek tomu, že len obmedzený počet leteckých spoločností využíva možnosť uzavierať s tretími krajinami zmluvy o prenájme lietadiel, dá sa na základe súčasných právnych predpisov očakávať, že sa tento počet bude zvyšovať, zatiaľ čo bezpečnostný dohľad nie je vždy plne zabezpečený. - V kontexte liberálnejších vonkajších vzťahov v oblasti leteckej dopravy – na základe súdnych rozhodnutí o „otvorenom nebi“ (open skies) – vytvárajú súčasné právne predpisy spolu s ustanoveniami vyplývajúcimi zo starých bilaterálnych dohôd medzi členskými štátmi ďalšie prekážky prostredníctvom rozdielnych postupov v členských štátoch, najmä pokiaľ ide o spoločné označovanie liniek s leteckými dopravcami tretích krajín a stanovovanie cien pri letoch šiestej slobody. Tým dôjde k zníženiu hospodárskych výhod, ktoré môžu občania ťažiť z liberalizácie vonkajších vzťahov, pretože cena a ponuka spojení do tretích krajín bude závisieť od ich miesta odletu v Európskej únii. - Niektoré členské štáty využívajú záväzky služby vo verejnom záujme ľahšie ako iné. Zároveň počet záväzkov služby vo verejnom záujme v priebehu rokov vzrástol a ich obmedzujúci charakter zosilnel. Tento trend zvyšuje pre cestujúcich riziko konfrontácie s monopolmi a tým aj s vyšším cestovným a obmedzenejšou ponukou. Zároveň však v prípadoch, keď sú záväzky služby vo verejnom záujme nevyhnutné, sa z dôvodu súčasných predpisov nezúčastňuje verejnej súťaže dostatočný počet účastníkov. - Pokiaľ ide o letecké cestovné, očakáva sa, že cenová transparentnosť bude naďalej nedostatočná z dôvodu možnej neistoty v súvislosti s prípadným zahrnutím všetkých daní a poplatkov do leteckého cestovného a diskrimináciou medzi osobami s bydliskom v rôznych členských štátoch. 2. KONZULTÁCIE ZAINTERESOVANÝCH STRÁN Príprave návrhu predchádzali verejné konzultácie v snahe zhromaždiť čo najviac pripomienok a návrhov od príslušných jednotlivcov a orgánov. Pri tom boli dodržané minimálne normy pre konzultácie zainteresovaných strán definované v oznámení Komisie z 11. decembra 2002 (KOM(2002) 704, konečné znenie). Verejná konzultácia prostredníctvom internetu prebiehala v období od 17. marca 2003 do 30. septembra 2003. Napriek tomu, že sa konzultácia uskutočnila už pred troma rokmi, jej príspevky sú stále platné, pretože sa ich kontext zásadne nezmenil. Konzultačný dokument, príspevky a zhrnutie príspevkov sú dostupné na internetovej stránke Komisie „Váš hlas v Európe“: http://europa.eu.int/yourvoice/index_en.htm, ako aj na tejto internetovej stránke: http://europa.eu.int/comm/transport/air/rules/package_3_en.htm. Komisia dostala 56 príspevkov od národných orgánov, medzinárodných organizácií a organizácií zastupujúcich letecké spoločnosti, letiská, prevádzkovateľov cestovného ruchu a pracovníkov sektora leteckej dopravy. 26. februára 2004 sa v Bruseli konalo konzultačné stretnutie so záujmovými skupinami. Prítomné boli delegácie z 11 členských štátov a 11 organizácií zastupujúcich uvedené záujmové skupiny. Z konzultácií vyplynulo, že súčasný právny rámec si nevyžaduje dôkladnú revíziu, ale len viacero úprav a spresnení, pomocou ktorých sa odstránia zistené nedostatky. Všetci respondenti sa zhodujú s Komisiou v tom, že tretí balík má pozitívny vplyv na liberalizáciu leteckej dopravy. Väčšina považuje súčasné predpisy za postačujúce, súhlasí však s niekoľkými úpravami a snahou o harmonizáciu, čo by sa dalo dosiahnuť doplnením podrobnejších ustanovení alebo usmernení na vypracovanie návrhu. Niektorí z nich, najmä dopravcovia, považujú revíziu za zbytočnú alebo prinajmenšom nie naliehavú. Napriek tomu sa podporuje modernizácia a zjednodušovanie textov, ale aj rušenie ustanovení, ktoré boli potrebné v roku 1992, avšak dnes už nie sú aktuálne. Všetky pripomienky vyjadrené v priebehu konzultačného procesu boli pri príprave navrhovanej revízie dôkladne preskúmané. Výsledky konzultácií boli zapracované do hodnotenia vplyvu. 3. CIELE Všeobecným cieľom revízie tretieho balíka je zvýšenie účinnosti trhu, bezpečnosti leteckých služieb a ochrany cestujúcich. Preto boli preskúmané opatrenia, ktorými sa: - zabezpečí dobré celkové finančné zdravie leteckých dopravcov Spoločenstva; - zabráni narúšaniu hospodárskej súťaže; - zabráni sociálnemu dumpingu; - zvýši cenová konkurencia a cenová transparentnosť; a - zabráni diskriminácii medzi dopravcami EÚ na základe štátnej príslušnosti. 4. MOžNOSTI POLITÍK Charakter zisteného problému – nejednotné a neúčinné uplatňovanie právnych predpisov – si nevyžaduje dôkladnú revíziu možností zvolených pri prijatí tretieho balíka o vnútornom leteckom trhu. Z tohto dôvodu sa pri revízii tretieho balíka uvažuje o niekoľkých úpravách, pomocou ktorých sa odstránia zistené problémy. V hodnotení vplyvu sme sa zamerali najmä na porovnanie možností „žiadna zmena“ a „zmena“: 1. Pri možnosti „ žiadna zmena “ nedochádza k zmene súčasných troch nariadení, ktoré tvoria tretí balík vnútorného leteckého trhu (tejto možnosti by zodpovedala aj konsolidácia znenia bez zmeny obsahu). 2. Možnosť „ zmena “ zahŕňa rad zmien tretieho balíka v snahe zabezpečiť jednotné a efektívne uplatňovanie jeho pravidiel. Alternatívou by bolo zriadiť orgán Spoločenstva na udeľovanie licencií alebo na dohľad nad udeľovaním licencií. Tým by sa poskytla záruka, že sa prevádzkové licencie pre všetkých leteckých dopravcov Spoločenstva vydávajú a monitorujú úplne rovnakým spôsobom. V priebehu verejnej konzultácie sa však národné orgány prakticky zhodli na tom, že by táto možnosť bola zbytočná či predčasná. Tento návrh sa preto v hodnotení vplyvu ďalej neskúma. Komisia dôkladne posúdila ekonomický, sociálny a environmentálny vplyv opatrení, ktoré sa týkajú týchto oblastí: 3. požiadavky na prevádzkovú licenciu: 4. prísnejšie požiadavky na informácie, ktoré majú poskytovať leteckí dopravcovia, 5. prísnejšie podmienky predkladania a schvaľovania finančných účtov, 6. pravidelnejšie kontroly leteckých dopravcov, najmä nových účastníkov trhu, či spĺňajú požiadavky na prevádzkovú licenciu, 7. zavedenie jasnejšieho postupu zrušenia prevádzkovej licencie, 8. posilnenie právomoci Komisie pri rušení prevádzkovej licencie; 9. prísnejšie požiadavky na zmluvy o prenájme, najmä o prenájme lietadla s posádkou („wet-leasing“); 10. súvislosť medzi vnútorným leteckým trhom a leteckými službami do tretích krajín: 11. prístup dopravcov mimo Spoločenstva na trasy vnútri Spoločenstva len na základe zmlúv, ktorých je Spoločenstvo zmluvnou stranou, 12. sloboda pri spoločnom označovaní liniek a stanovovaní cestovného na trasách do tretích krajín; 13. záväzky služby vo verejnom záujme: 14. jasnejšie právne predpisy, presnejší opis podmienok týkajúcich sa záväzkov služby vo verejnom záujme, 15. dlhšie obdobia platnosti koncesií: štyri roky namiesto troch (päť rokov v prípade najodľahlejších regiónov), 16. zlepšenie informovanosti Komisie v súvislosti s uložením záväzkov služby vo verejnom záujme; 17. rozloženie prevádzky medzi letiskami: 18. jasné vymedzenie pojmu mestskej aglomerácie a upustenie od myšlienky systému letísk, 19. posilnenie právomoci Komisie v tejto oblasti: predchádzajúce schválenie pravidiel rozloženia prevádzky; 20. transparentnosť cestovného: 21. transparentnosť informácií o cestovnom, 22. ustanovenia na zabezpečenie nediskriminačného cestovného vzhľadom na krajinu pobytu, 23. stanovovanie cien na základe trhových síl podľa všeobecných pravidiel hospodárskej súťaže. 5. Sociálny, ekonomický a environmentálny vplyv navrhovaných opatrení V analýze sme skúmali vplyv možnosti „zmena“ v porovnaní s východiskovou situáciou najmä v týchto oblastiach: - celkový vplyv na európsku ekonomiku, - sociálny vplyv, - vplyv na životné prostredie. V tejto časti sa uvádza prehľad najdôležitejších výsledkov. Celkový vplyv na ekonomiku Očakáva sa, že prostredníctvom opatrení sa zlepší hospodárska súťaž a zníži narušenie trhu, pričom však očakávaná konsolidácia trhu musí priebehať presne podľa pravidiel hospodárskej súťaže, aby sa predišlo zneužitiu na niektorých trasách. Leteckí dopravcovia využívajú výhody plynúce z vytvorenia rovnakých podmienok, hoci prevádzkové náklady môžu v dôsledku prísnejších požiadaviek na prevádzkové licencie mierne vzrásť. Spotrebitelia môžu počítať s vyššou úrovňou bezpečnosti a zníženým rizikom konkurzu leteckých dopravcov. Celkovo by zlepšená hospodárska súťaž a väčšia cenová transparentnosť mali viesť k nižšiemu cestovnému a väčšiemu počtu ponúkaných služieb. Z možnosti „zmena“ vyplýva nárast niektorých administratívnych nákladov národných orgánov, napr. na monitorovanie prevádzkových licencií, ale pokles iných, napr. na záväzky služby vo verejnom záujme. Sociálny vplyv Možnosť „zmena“ má dva hlavné účinky na zamestnanosť. Prísnejší dohľad nad finančnou situáciou leteckých dopravcov a prísnejšie požiadavky na prenájom lietadla s posádkou prispejú k stabilnejším pracovným miestam v sektore. Keďže niektoré z navrhovaných opatrení môžu viesť k zvýšenej úrovni prepravy, zamestnanosť v sektore môže vzrásť, hoci len v obmedzenom rozsahu. Vplyv na životné prostredie Vplyv možnosti „zmena“ na životné prostredie je obmedzený a týka sa prevažne možného zvýšenia objemu prepravy v porovnaní s možnosťou „žiadna zmena“. Malé zníženie vplyvu na životné prostredie sa môže dosiahnuť tým, že sa predíde záväzkom služby vo verejnom záujme na krátkych trasách, na ktorých sa poskytujú efektívne služby železničnej dopravy. Revíziou tretieho balíka sa nesledujú žiadne environmentálne ciele. Treba pripomenúť, že vplyvom na životné prostredie sa už zaoberajú rozličné iniciatívy Komisie[1] v rámci stratégie trvalo udržateľného rozvoja a európskeho programu klimatických zmien. 6. POROVNANIE MOžNOSTÍ Prehľad vplyvu možnosti „zmena“ na špecifické ciele je uvedené v tejto tabuľke. Špecifické ciele | Vplyv možnosti „zmena“ na špecifický cieľ | Poznámky | Zabezpečiť dobré celkové finančné zdravie leteckých dopravcov Spoločenstva, znížiť riziko konkurzu | ++ | Prísnejšie monitorovanie prevádzkovej licencie | Zabrániť sociálnemu dumpingu | + | Prísnejšie podmienky pre prenájom lietadla s posádkou | Zabrániť narúšaniu hospodárskej súťaže | ++ | Jednotné uplatňovanie pravidiel týkajúcich sa prevádzkových licencií, záväzkov služby vo verejnom záujme, rozloženia prevádzky, letov šiestej slobody | Zvýšiť cenovú konkurenciu a cenovú transparentnosť | ++ | Nediskriminácia na základe krajiny pobytu a uverejňovanie cestovného vrátane všetkých poplatkov | Zabrániť diskriminácii medzi dopravcami EÚ na základe štátnej príslušnosti | ++ | Na základe možnosti „zmena“ sa odstraňujú stále existujúce obmedzenia na vnútornom trhu (najmä prístup na trasy tretích krajín) | Možno povedať, že možnosť „zmena“ predstavuje vyvážený prístup, ktorý ponúka jasné hospodárske a sociálne výhody v porovnaní s možnosťou „žiadna zmena“. Posilňuje vnútorný trh urýchľovaním konsolidácie trhu a vytváraním konkurenčného prostredia s európskymi leteckými dopravcami, ktorí sú schopní čeliť svojim medzinárodným konkurentom. Podporuje aj ciele Lisabonskej stratégie. Jej jasnou výhodou pre cestujúcich je, že zvyšuje trhové sily, ktoré vedú k nižšiemu cestovnému, lepším ponúkaným službám a vyššej úrovni bezpečnosti. Nepriaznivý, avšak veľmi obmedzený vplyv navrhovaných opatrení na životné prostredie možno vyrovnať inými opatreniami prijatými v záujme oslabenia vplyvu leteckej dopravy na životné prostredie. Komisia preto predkladá návrh na základe opísanej možnosti „zmena“. [1] „Obmedzenie vplyvu leteckej dopravy na klimatické zmeny“, oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov, KOM(2005) 459 z 27. septembra 2005.